Kan Bulls ook Europa op horings neem? | Maroela Media
Arno Botha het ook al 'n hele paar wedstryde vir Munster gespeel. Foto: GB Jordaan.
Reg, die Bulls is ongetwyfeld die beste rugbyspan in Suid-Afrika. 'n Oorvloed wedstryde teen plaaslike spanne en 'n vertoonkas wat uit sy nate bars, is 'n klinkklare bewys hiervan.
Maar in hul enigste wedstryd teen 'n Europese span weg van die huis het hulle lelik in die hek geduik.
Die Pretorianers het immers hul swakste wedstryd van die afgelope seisoen of twee gespeel toe Benetton hulle met 35 – 8 in die eindstryd van die Reënboogbeker-reeks in Treviso ore aangesit het.
Maar, sê Felipe Contepomi (Leinster se agterlynafrigter), die Bulls kan ook 'n gevaar in Europa wees. Iets waarvoor 'n mens vir Jake White kan dankie sê.
Die uitgeslape Bulls-afrigter het sy span gelaai met spelers wat weet hoe om rugby in Europese toestande te speel. Dink aan Johan Goosen en Arno Botha, terwyl Marcell Coetzee verlede jaar met drie toekennings by Ulster se toekenningsaand weggestap het.
White het ook onlangs vir Bismarck du Plessis en Jacques du Plessis na Pretoria gelok; spelers wat in meer as 100 wedstryde vir Montpellier in aksie was.
Volgens Contepomi behoort die Pretorianers dus te weet hoe om 'n rugbywedstryd in Europa te benader.
"Ek dink hulle sal taai teenstanders weg van Loftus Versfeld wees. Danksy die groep spelers met Europese ervaring sal hulle meer op hul gemak in hierdie toestande wees," het die voormalige Argentynse speler gesê.
Hy sien ook daarna uit om die Bulls se wedstryd-benadering eerstehands te ervaar.
"Dit gaan ongetwyfeld 'n goeie uitdaging wees; nie net vir die spelers nie, maar ook vir ons as afrigters. In hierdie kompetisie speel jy teen spanne uit verskillende lande en die Suid-Afrikaanse vyftientalle sal ongetwyfeld vir iets nuuts sorg."
Leinster se spelers is dalk nie so wedstrydfiks nie – hulle het in die afgelope ruk net een vriendskaplike wedstryd teen Harlequins gespeel.
"Wanneer jy sien dat jy teen 'n span speel wat op dreef is ná die Curriebeker-kompetisie, sou jy vooraf eintlik nog 'n paar wedstryde wou gespeel het, maar ons het steeds na die beste van ons vermoë voorberei."
Die wedstryd begin Saterdag om 18:15 en sal regstreeks op SuperSport uitgesaai word.
Ready to take on Leinster in our first @Vodacom #URC clash ????#TrueToTheBlue pic.twitter.com/zn9xYAFYfP
Ek dink hulle kan mits hulle 'n wêreld klas afrigter soos Jake White het en nie voorgeskryf word deur ntuli huis oor die kwota spelers van kleur nie maar die beste 15 man wat beskikbaar is kan speel.